ผลิตอาหารไม่ได้มาตรฐาน ไม่ขออนุญาต หรือปนเปื้อนผิดกฎหมายอย่างไร
การผลิตอาหารที่ไม่ได้มาตรฐานหรือมีการปนเปื้อนสารพิษ อาจทำให้ผู้ที่กินเข้าไปเจ็บป่วย หรือเสียชีวิตได้ โดยเฉพาะอาหารที่มีการแปรรูปต่างๆ หากเจ้าของกิจการละเลยและทำในสิ่งที่ไม่ถูกต้อง อาจมีความผิดตาม พระราชบัญญัติอาหาร พ.ศ. 2522 และที่แก้ไขเพิ่มเติม ดังนี้
1.ฐาน “ผลิตอาหารปลอม” ตามมาตรา 25 (2) ต้องระวางโทษจำคุกตั้งแต่ 6 เดือน ถึง 10 ปี และปรับตั้งแต่ 5,000 - 100,000 บาท ตามมาตรา 59
2.ฐาน “ผลิตเพื่อจำหน่ายอาหาร โดยสถานที่ผลิตอาหารไม่เป็นไปตามหลักเกณฑ์วิธีการผลิตที่ดี (GMP)” ตามมาตรา 30 (1) ต้องระวางโทษปรับ ไม่เกิน 10,000 บาท ตามมาตรา 62
3.ฐาน “ผลิตเพื่อจำหน่ายอาหารที่แสดงฉลากไม่ถูกต้อง” ตามมาตรา 6 (10) ต้องระวางโทษปรับไม่เกิน 30,000 บาท ตามมาตรา 51  
หากพบสารต้องห้ามในอาหารเพิ่มเติม จะเป็นความผิดฐาน “ผลิตอาหารไม่บริสุทธิ์” ตามมาตรา 25 (1) ต้องระวางโทษจำคุกไม่เกิน ๒ ปี หรือปรับไม่เกิน ๒๐,๐๐๐ บาท หรือทั้งจำทั้งปรับ ตามมาตรา 58